Kombinácia Prenessy a Oramelloxu
Dobrý deň, užívam Prenessu na tlak, a mám užívať aj Oramellox na reumu. Môžu sa brať spolu? Ďakujem.
Dobrý deň,
ďakujeme za Vašu otázku.
Chronické podávanie nesteroidových protizápalových liekov (Oramellox) môže znižovať antihypertenzný účinok Prenessy. Taktiež môžu uvedené lieky viesť ku zvýšeniu hladiny draslíka v sére a môžu spôsobiť zhoršenie funkcie obličiek. Tieto účinky sú zvyčajne reverzibilné. Ich súbežné užívanie je možné, pokiaľ bol lekár pri predpise nového lieku informovaný o prebiehajúcej liečbe Prenessou a prísne zvážil benefity liečby a riziká z nej vyplývajúce. Zároveň sa pri ich súčasnom užívaní odporúča monitorovať krvný tlak a dostatočne hydratovať.Ak je indikované súbežné použitie, majú sa používať opatrne a s častým monitorovaním draslíka v sére, taktiež je potrebné zvážiť monitorovanie renálnej funkcie po začatí súbežnej terapie a ďalej pokračovať v pravidelných intervaloch, čo je však v kompetencii ošetrujúceho lekára.
Prajem pekný zvyšok dňa.
S pozdravom
PharmDr. Veronika Kiabová